Opinjoni tal-Kumitat Ewropew tar-Reġjuni — L-Għanijiet ta’ Żvilupp Sostenibbli (SDGs): bażi għal strateġija fit-tul tal-UE għal Ewropa sostenibbli sal-2030

(2019/C 404/04)

Relatur : Is-Sur Arnoldas ABRAMAVIČIUS (LT/PPE) Membru tal-Kunsill Muniċipali tad-Distrett ta’ Zarasai Dokument ta’ referenza : Komunikazzjoni mill-Kummissjoni — Dokument ta’ Riflessjoni — Lejn Ewropa Sostenibbli sal-2030 COM(2019) 22 final

RAKKOMANDAZZJONIJIET TA’ POLITIKA

IL-KUMITAT EWROPEW TAR-REĠJUNI

1. jilqa’ d-dokument ta’ riflessjoni tal-UE “Lejn Ewropa Sostenibbli sal-2030”, u jistieden lill-Kummissjoni Ewropea u lill-Kunsill Ewropew biex jirrikonoxxu l-implimentazzjoni tal-Aġenda 2030 għall-Iżvilupp Sostenibbli u s-17-il Għan ta’ Żvilupp Sostenibbli (SDGs) bħala prijorità għall-aġenda politika tagħhom, u bħala objettiv globali tal-pjan strateġiku li jmiss tal-UE għall-perjodu 2019-2024 u lil hinn. Jistenna wkoll li l-Kummissjoni Ewropea l-ġdida twitti t-triq għal azzjoni fil-forma ta’ Strateġija għal Żvilupp Sostenibbli fl-UE kollha u Pjan ta’ Implimentazzjoni kif diġà mitlub mill-konklużjonijiet tal-Kunsill Ewropew tat-18 ta’ Ottubru 2018;

2. jaqbel mad-definizzjoni komprensiva tal-SDGs bħala qafas għal azzjoni politika biex jiġu ffaċċjati d-diversi sfidi tagħna — ekonomiċi, soċjali, ambjentali, ta’ governanza, esterni – u jinsisti li l-atturi kollha jeħtieġu fehim komuni tal-iżvilupp sostenibbli u tal-SDGs biex jimplimentawhom bis-sħiħ għall-benesseri taċ-ċittadini u tal-ġenerazzjonijiet tal-ġejjieni. L-ewwel intenzjoni hija li jittaffa l-faqar u li jitnaqqsu l-inugwaljanzi — li jfisser li ħadd ma jitħalla jaqa’ lura, li jkun hemm dinja paċifika, u li tinħoloq u tinqasam il-prosperità, fil-limiti tal-pjaneta tagħna;

3. jinsisti li s-17-il SDG huma universali u indiviżibbli, u li l-koerenza politika bejn l-azzjonijiet meħuda għall-implimentazzjoni tagħhom hija element ewlieni għall-progress;

Mir-riflessjoni għall-azzjoni

4. iqis li mit-tliet xenarji mressqa mill-Kummissjoni Ewropea biex tistimula d-dibattitu dwar il-passi li jmiss tal-UE biex tiġi implimentata l-Aġenda 2030, ix-Xenarju 1 huwa l-unika għażla li tindirizza kemm l-azzjoni interna kif ukoll l-azzjoni esterna tal-UE u tinkludi l-oqsma kollha ta’ politika;

5. isostni li, minħabba n-natura kumplessa tal-SDGs u r-riżultati tal-istħarriġ tal-KtR-OECD dwar l-azzjoni lokali u reġjonali dwar l-SDGs ( 1 ) , hemm ħtieġa urġenti għal strateġija globali tal-UE li tikkoordina l-implimentazzjoni bejn il-livelli kollha ta’ gvern b’miri marbutin biż-żmien u riżultati konkreti għall-2030, flimkien ma’ mekkaniżmi ta’ monitoraġġ u reviżjoni, li jiffavorixxu x-xenarju 1;

6. jenfasizza li l-miri ta’ implimentazzjoni tal-SDGs u l-istrateġiji ta’ politika relatati għandhom jiġu stabbiliti f’approċċ imħallat minn isfel għal fuq u minn fuq għal isfel, bl-involviment tal-livelli kollha ta’ gvern u l-partijiet interessati rilevanti u bl-iżvilupp ta’ sett ta’ miri differenzjati fil-livell nazzjonali u reġjonali. Din l-istrateġija għal Ewropa Sostenibbli 2030 għandha tieħu post l-istrateġija Ewropa 2020 attwali;

7. jinsisti li l-istituzzjonijiet tal-UE u l-Istati Membri għandhom jaċċelleraw l-azzjonijiet tagħhom minnufih fuq l-SDGs u jintegraw il-politiki kollha kif elenkati fix-xenarju 2;

8. jenfasizza li hija meħtieġa l-azzjoni esterna kif ippreżentata fix-xenarju 3. Madankollu, enfasi fuq l-azzjoni esterna mhux biss tkun ta’ ħsara għall-kredibbiltà tal-UE fil-livell internazzjonali, iżda tonqos ukoll milli tirrikonoxxi li l-UE u l-Istati Membri tagħha huma ’l bogħod milli jiksbu l-SDGs kollha u wkoll ma tippermettix il-progress fil-kisba tagħhom fl-UE;

9. jenfasizza li l-ambizzjoni teħtieġ li tkun ogħla fil-livelli kollha għall-implimentazzjoni tal-SDGs, jiġifieri fil-livell Ewropew, nazzjonali, reġjonali u lokali;

L-involviment tar-reġjuni u l-bliet

10. jenfasizza li l-objettiv li ħadd ma jitħalla jaqa’ lura jeħtieġ li l-livelli kollha tal-gvern jiżguraw integrazzjoni fuq skala trasversali u t-tfassil ta’ politiki (territorjali) ta’ appoġġ u koeżjoni reċiproċi; Jappella li jiġi stabbilit mekkaniżmu biex jiġi analizzat il-progress u jiġu identifikati l-isfidi ewlenin tal-implimentazzjoni tal-SDGs fil-post u jiġi żgurat li r-riżorsi jintużaw b’mod effettiv;

11. jirrimarka li 65 % tal-169 mira tas-17-il SDG jirrikjedu l-impenn sod tar-reġjuni u l-bliet biex jimplimentaw u jimmonitorjaw l-SDGs sabiex jintlaħqu ( 2 ) . Il-bliet u r-reġjuni jillokalizzaw l-SDGs fil-post, mhux sempliċement bħala implimentaturi iżda bħala dawk li jfasslu l-politika li huma l-eqreb għaċ-ċittadini, in-negozji u l-komunitajiet lokali tagħhom. Ir-riżultati tal-istħarriġ tal-KtR-OECD ikomplu jikkonfermaw il-mobilizzazzjoni tal-bliet u r-reġjuni, fejn 59 % ta’ dawk li wieġbu jinsabu fil-proċess li jimplimentaw l-SDGs. Bosta reġjuni u bliet Ewropej kienu pijunieri ( 3 ) f’dan il-proċess ta’ lokalizzazzjoni tal-SDGs u wrew li r-reġjuni u l-bliet huma essenzjali għall-implimentazzjoni tal-SDGs b’mod effettiv u rapidu;

12. jenfasizza r-rwol ta’ inizjattivi prekursuri promettenti bħal “Bliet u Reġjuni għall-Għanijiet ta’ Żvilupp Sostenibbli” tal-OECD u l-“Pjattaforma tat-Tmexxija ta’ 25 + 5 Belt għall-SDGs” tan-NU biex jgħinu lir-reġjuni u l-bliet voluntiera jillokalizzaw l-SDGs, 5 snin qabel l-2030 għal dawn tal-aħħar;

13. jenfasizza, abbażi tal-istudju tiegħu dwar approċċ territorjali għall-SDGs ( 4 ) , l-importanza li jinbnew il-kapaċitajiet u l-ħiliet tar-reġjuni u l-bliet biex jillokalizzaw l-SDGs, filwaqt li jsaħħu l-viżibbiltà tal-inizjattivi attwali kif ukoll jippromovu użu mir-reġjuni u l-bliet tas-Servizz ta’ Sostenn għar-Riforma Strutturali (SRSS) ( 5 ) tal-UE, li l-objettivi tiegħu għandhom ikunu allinjati mal-SDGs;

15. jenfasizza r-rwol ewlieni tal-Kummissjoni Ewropea u l-Kumitat tar-Reġjuni, flimkien ma’ organizzazzjonijiet Ewropej oħrajn, biex jistimulaw l-evalwazzjoni bejn il-pari, l-iskambju, il-kollaborazzjoni u t-tagħlim reċiproku bejn ir-reġjuni u l-bliet fl-UE kollha;

16. jappella għal rikonoxximent sħiħ tar-rwol tar-reġjuni fil-lokalizzazzjoni tal-SDGs fl-UE. L-awtoritajiet lokali u reġjonali jaqdu rwol importanti fl-iżvilupp tal-valuri u tar-relazzjonijiet soċjali, u huwa għalhekk li hemm ħtieġa ċara li jiġu involuti fil-ħidma biex jinbena l-iżvilupp sostenibbli tal-UE kollha kemm hi;

17. jirrimarka li l-UE hija diversa ħafna f’termini ta’ żvilupp, demografija, struttura ta’ produzzjoni u grad ta’ industrijalizzazzjoni, li tesiġi approċċ flessibbli u bbażat fuq il-post fir-rigward tar-reġjuni inqas żviluppati, dawk remoti jew il-gżejjer kif ukoll reġjuni li qed jiffaċċjaw tranżizzjoni tal-enerġija;

18. jappoġġja t-twaqqif ta’ Komunità ta’ Prattika tar-Reġjuni Ewropej għall-SDGs, immexxija minn nrg4SD;

19. Jenfasizza, b’mod globali, il-qasma ekonomika, soċjali u territorjali, kif ukoll ġewwa u bejn l-Istati Membri tal-UE. Filwaqt li l-SDGs jindirizzaw l-isfida tal-urbanizzazzjoni bl-SDG 11, jeħtieġ li niżguraw żvilupp reġjonali bbilanċjat fl-UE sabiex niżguraw li ħadd u l-ebda territorju ma jitħalla jaqa’ lura;

20. jenfasizza l-importanza ta’ sinerġija u integrazzjoni effettivi tal-fondi lokali, reġjonali, nazzjonali u tal-UE, kemm pubbliċi kif ukoll privati, u ta’ kollaborazzjoni bejn is-settur pubbliku u dak privat bi żvilupp strateġiku u investimenti fil-kisba tal-miri tal-SDGs sal-2030.

21. jenfasizza li l-koeżjoni hija l-istrument ta’ investiment ewlieni tal-UE għar-reġjuni u l-bliet biex jimplimentaw l-SDGs u jiżguraw l-iżvilupp ekonomiku, soċjali u territorjali tagħhom; għalhekk jappella li l-finanzjament ta’ koeżjoni tal-UE li jmiss 2021-2027 jibqa’ aċċessibbli għar-reġjuni kollha, filwaqt li jippromovi il-parteċipazzjoni miċ-ċittadini kollha, abbażi ta’ kodiċi ta’ kondotta Ewropew legalment vinkolanti dwar is-sħubija. Il-politika ta’ koeżjoni tal-UE li jmiss għandu jkollha l-objettivi tagħha allinjati aħjar mal-SDGs, sabiex tiżgura implimentazzjoni u koerenza aħjar tal-azzjonijiet;

22. jenfasizza li, filwaqt li l-SDGs jinkludu għan urban, jiġifieri l-SDG 11, ma hemm l-ebda għan reġjonali ddedikat, u l-iżvilupp reġjonali saret referenza għalih biss b’mod indirett taħt l-intestatura dwar l-użu tal-art. Għaldaqstant, allinjament mill-qrib tal-politika ta’ koeżjoni mal-SDGs jimplika li l-ipprogrammar ta’ finanzjament ġdid tal-politika ta’ koeżjoni tal-UE jindirizza l-SDGs kollha rilevanti għat-territorji u mhux biss l-SDG 11;

23. jenfasizza l-mudell tal-Aġenda Urbana Ewropea biex jitrawwem djalogu bejn il-livelli kollha ta’ gvern dwar l-iżvilupp sostenibbli urban. Dan il-proċess jista’ jispira t-tfassil ta’ governanza tal-Aġenda Strateġika futura tal-UE 2019-2024, sabiex l-UE tkun tista’ tiffaċċja b’mod aktar effettiv l-isfidi għall-ilħuq tal-SDGs.

24. jenfasizza l-potenzjal tal-proposta ( 8 ) tal-KtR li l-politika ta’ koeżjoni futura ta’ wara l-2020 għandha tappoġġja lir-reġjuni u l-bliet biex “jillokalizzaw l-SDGs” u jallinjaw l-implimentazzjoni ta’ strateġiji ta’ żvilupp urban sostenibbli mar-realtajiet lokali tagħhom;

25. jenfasizza l-importanza tal-istrumenti ta’ finanzjament tal-UE għall-agrikoltura, ir-riċerka u l-innovazzjoni u l-FEIS u l-użu sinerġiku tagħhom flimkien mal-fondi ta’ koeżjoni biex jintlaħqu bis-sħiħ l-SDGs;

L-involviment tal-partijiet interessati kollha

26. jenfasizza li minħabba n-natura trasformattiva tal-SDGs, il-livelli kollha tas-soċjetà u tal-ekonomija jeħtieġ li jkollhom is-sjieda tal-SDGs; jenfasizza l-importanza ta’ każijiet ta’ negozju tas-settur privat u dawk ekonomiċi fl-implimentazzjoni u l-kisba tal-miri tal-SDGs sal-2030;

27. ifakkar li l-persuni jinsabu fiċ-ċentru tal-SDGs u li s-sħubija, il-parteċipazzjoni u l-emanċipazzjoni huma valuri fundamentali tal-iżvilupp sostenibbli. Il-parteċipazzjoni taċ-ċittadini ta’ kull età, is-soċjetà ċivili fid-diversità tagħha, l-akkademja, il-korpi pubbliċi u s-settur privat fi djalogi bejn diversi partijiet interessati hija meħtieġa biex jidentifikaw u joħolqu flimkien soluzzjonijiet biex jinkisbu l-SDGs filwaqt li jinstabu l-bilanċi ġusti fir-rigward tal-kompromessi inevitabbli;

28. jenfasizza r-rwol kruċjali ta’ movimenti minn isfel għal fuq, tal-kundizzjonijiet favorevoli u tal-ispirtu intraprenditorjali fil-bliet u r-reġjuni fil-kisba tal-miri tal-SDGs u t-tkabbir intelliġenti, sostenibbli u inklużiv;

29. jinkoraġġixxi attivitajiet ta’ sensibilizzazzjoni multilaterali dwar il-benefiċċji tal-iżvilupp sostenibbli sabiex jissawru attitudnijiet soċjali xierqa f’kull grupp ta’ età u fuq perjodu ta’ żmien twil;

Governanza tal-UE għall-SDGs

30. jappella li l-Kummissjoni Ewropea l-ġdida tassumi rwol ewlieni fl-istabbiliment ta’ governanza fuq diversi livelli, b’diversi partijiet interessati u transsettorjali, li tippermetti l-integrazzjoni tad-dimensjonijiet kollha tal-SDGs fil-politiki kollha tal-UE, filwaqt li tiżgura l-koerenza politika bejn is-setturi differenti, u li tinvolvi l-livelli kollha ta’ gvern u partijiet interessati, inklużi ċ-ċittadini, fl-istadji kollha tat-tfassil tal-politika;

31. jenfasizza l-importanza kruċjali tat-tagħlim, peress li t-tmexxija politika hija tal-akbar importanza, u jinnota li kemm il-politiċi kif ukoll l-amministrazzjonijiet jeħtieġ li jkunu mħarrġa u impenjati fl-SDGs, u li kull istituzzjoni tal-UE teħtieġ li tintegra l-SDGs fil-governanza tagħha stess;

32. jirrakkomanda li l-President tal-Kummissjoni Ewropea li jmiss jaħtar tim iddedikat li jkun marbut mal-mandat tiegħu/tagħha biex jaħdem mal-Kummissarji kollha u jeżamina l-proposti ta’ politika kollha dwar l-SDGs. Dan għandu jenfasizza l-kunflitti potenzjali u l-kompromessi neċessarji u se jkun inkarigat mill-integrazzjoni tal-SDGs fi ħdan il-politiki kollha tal-UE. Dan se jinvolvi koordinazzjoni b’saħħitha fost id-direttorati ġenerali;

33. iħeġġeġ lill-President tal-Kummissjoni Ewropea li jmiss biex jirrapporta dwar l-implimentazzjoni tal-SDGs fuq bażi annwali lill-Parlament Ewropew fid-diskors tiegħu dwar l-Istat tal-Unjoni, kif ukoll lill-Kunsill tal-Affarijiet Ġenerali;

34. iħeġġeġ lill-Kunsill sabiex jinkoraġġixxi l-implimentazzjoni tal-SDGs u jrawwem it-tagħlim reċiproku fil-livell nazzjonali permezz tad-diskussjoni ta’ reviżjonijiet nazzjonali volontarji fi ħdan il-Kunsill għall-Affarijiet Ġenerali, qabel il-preżentazzjonijiet skedati waqt il-forums politiċi ta’ livell għoli tan-NU;

35. iħeġġeġ lill-Parlament Ewropew, bħala koleġislatur, sabiex jimplimenta l-SDGs fil-fajls kollha ta’ politika rilevanti tiegħu u jimpenja l-kumitati kollha fl-ittrattar tal-implimentazzjoni tal-SDGs; jappella għal rapporteurs permanenti dwar l-SDGs fil-kumitati differenti tiegħu;

36. jieħu l-impenn li jaħdem b’mod integrat u koerenti dwar l-SDGs u li jintegrahom fil-kummissjonijiet u l-Opinjonijiet kollha tal-KtR;

37. jipproponi kollaborazzjoni mal-Kummissjoni u msieħba oħrajn dwar il-monitoraġġ tal-implimentazzjoni tal-SDGs fil-livell lokali/reġjonali; jilqa’ l-ħidma tal-pjattaforma tal-SDGs tad-diversi partijiet interessati organizzata mill-Kummissjoni Ewropea bħala governanza miftuħa u parteċipattiva; jappoġġja bil-qawwa il-kontinwazzjoni tagħha sabiex tinvolvi r-reġjuni, il-bliet, is-soċjetà ċivili, l-akkademja u n-negozji fi djalogu dwar is-sostenibbiltà inklużiva u biex tinħoloq sjieda tal-SDGs;

38. jilqa’ l-fatt li l-Kummissjoni Ewropea inkludiet ir-rakkomandazzjonijiet tal-pjattaforma fid-dokument ta’ riflessjoni;

39. jipprevedi l-pjattaforma bħala korp konsultattiv permanenti għal konsultazzjoni minn dawk li jieħdu d-deċiżjonijiet fl-UE — il-Kummissjoni Ewropea, il-Kunsill u l-Parlament Ewropew — dwar strateġija globali għal Ewropa Sostenibbli sal-2030 kif ukoll it-tgħarrif tal-Kummissarji Ewropej u l-MEPs il-ġodda dwar l-SDGs;

40. jappella għall-involviment regolari ta’ pjattaformi Ewropej, nazzjonali u sottonazzjonali fil-ħidma tal-pjattaforma ta’ bosta partijiet interessati tal-UE sabiex jissaħħu l-ħidma u r-rappreżentanza tagħha;

41. jistieden lill-istituzzjonijiet kollha tal-UE jinvolvu ruħhom fi djalogu interistituzzjonali regolari dwar l-SDGs, inkluż il-Kummissjoni Ewropea, il-Kunsill, il-Parlament Ewropew kif ukoll il-Kumitat Ewropew tar-Reġjuni u l-Kumitat Ekonomiku u Soċjali Ewropew, sabiex tiġi żgurata l-koerenza tal-politika, fl-ispirtu tal-SDG 17;

L-integrazzjoni tal-SDGs fil-politiki tal-UE

42. iħeġġeġ lill-Kummissjoni Ewropea biex tuża l-linji gwida għal Regolamentazzjoni Aħjar bħala għodda biex jgħinu fit-tfassil tal-leġislazzjoni, filwaqt li tqis id-dimensjonijiet kollha tal-SDGs. Dawn il-linji gwida għandhom juru biċ-ċar l-elementi varjabbli kollha li għandhom jiġu kkunsidrati jekk wieħed irid jadotta approċċ sostenibbli;

43. isostni li l-kompromessi bejn id-dimensjonijiet differenti tal-SDGs se jkunu inevitabbli bejn l-SDGs u jitlob għal valutazzjonijiet tal-impatt sistematiċi ex-ante biex jiġu identifikati sinerġiji u kunflitti possibbli, kif ukoll biex jiġu vvalutati l-kompromessi b’mod trasparenti, filwaqt li jitqies l-impatt immedjat u fit-tul. Il-valutazzjoni tal-impatt territorjali kif ukoll id-dibattiti parteċipattivi maċ-ċittadini u l-partijiet interessati fil-livell lokali u reġjonali se jkunu strumentali biex jiggarantixxu l-aċċettazzjoni tad-deċiżjonijiet u biex jiżguraw it-tfassil tajjeb tal-politika;

44. filwaqt li jaġixxi bħala eżempju għall-istituzzjonijiet u l-organizzazzjonijiet l-oħrajn, il-Kumitat tar-Reġjuni jieħu l-impenn li jorganizza konferenzi annwali li matulhom jiġu ppreżentati l-esperjenzi lokali u reġjonali u l-prattiki tajbin;

45. jistieden lill-istituzzjonijiet tal-UE u lill-Istati Membri kollha biex jallinjaw is-semestru Ewropew mal-SDGs u strateġija sussegwenti tal-UE għal Ewropa Sostenibbli 2030. Il-gwida pluriennali għandha tiżgura li s-semestru Ewropew isaħħaħ l-istrateġija tal-UE u jsir għodda ta’ koordinazzjoni u nfurzar għall-SDGs u li l-Istħarriġ Annwali dwar it-Tkabbir għalhekk isir l-“Istħarriġ Annwali dwar l-Iżvilupp Sostenibbli”;

46. jappella għal Stħarriġ tal-UE dwar l-Iżvilupp Sostenibbli fuq bażi pluriennali li se jniedi ċiklu nazzjonali pluriennali ta’ rieżami u rappurtar ta’ rakkomandazzjonijiet. Dan l-istħarriġ għandu jqis l-implimentazzjoni tal-istrateġija tal-UE u l-Pjani ta’ Azzjoni ta’ Żvilupp Sostenibbli tal-Istati Membri. Dan jipprovdi l-bażi għall-VNRs tal-pajjiżi tal-UE fil-kuntest tan-NU;

47. jappella li l-governanza tas-Semestru Ewropew Sostenibbli fi ħdan il-Kummissjoni tinvolvi s-servizzi rilevanti kollha tal-Kummissjoni u tevita inizjattivi kompartamentalizzati (“silo initiatives”);

48. ( 10 ); itenni l-appell tiegħu li l-governanza tas-Semestru Ewropew tkun ibbażata fuq il-prinċipji tas-sħubija u l-governanza f’diversi livelli, filwaqt li jqis ir-reġjuni u l-bliet tal-UE bħala msieħba sħaħ sa mill-bidu taċ-ċiklu annwali, abbażi ta’ kodiċi ta’ kondotta ( 9 )

49. jistieden lill-istituzzjonijiet tal-UE jużaw il-baġit tal-UE biex jintegraw l-SDGs fil-politiki kollha, b’mod partikolari jwaqqfu s-sussidji għall-fjuwils fossili u jsaħħu l-kriterji ta’ sostenibilità fl-akkwist pubbliku;

50. jafferma mill-ġdid il-ħtieġa li tiġi mmonitorjata l-implimentazzjoni tal-SDGs u jappella li d-data tiġi diżaggregata, tal-anqas fil-livell NUTS2, u fejn meħtieġ fil-livell lokali, sabiex tippermetti tfassil aħjar tal-politika fejn il-medja nazzjonali tkun qarrieqa;

51. itenni ( 11 ) l-ħtieġa li wieħed imur lil hinn mill-PDG u juża indikaturi addizzjonali li mhumiex purament ta’ natura ekonomika iżda li jirriflettu n-natura trasformattiva tal-SDGs, u li għandhom jitkejlu fil-livell ta’ NUTS2 tal-anqas permezz ta’ data diżaggregata rilevanti għall-kisba tal-SDGs;

52. jirrimarka li r-reġjuni u l-bliet pijunieri jiżviluppaw tabilħaqq l-indikaturi tagħhom stess u jiġbru d-data tagħhom fi sħubija mal-atturi lokali, inkluż is-settur privat. L-iżvilupp ta’ indikaturi lokali jirrappreżenta opportunità tajba biex jitrawmu l-parteċipazzjoni u s-sjieda. Madankollu, 40 % ta’ dawk li wieġbu l-istħarriġ tal-KtR-OECD ma jużaw l-ebda indikatur. L-indikaturi tal-UE ma jistgħux jintużaw minħabba n-nuqqas ta’ data disponibbli fil-livell NUTS2 sabiex jintużaw lokalment;

53. jipproponi li ċ-Ċentru Konġunt tar-Riċerka tal-UE jistabbilixxi pjattaforma ta’ data dwar l-SDGs urbani biex jitħejja manwal Ewropew tal-bliet volontarji li jimplimentaw l-SDGs; jinnota wkoll il-ħidma tad-Data tal-Bliet tal-Kunsill Dinji li tistabbilixxi standards tal-ISO għall-indikaturi għal bliet intelliġenti u reżiljenti, kif ukoll il-ħidma tal-OECD li telabora għodda ta’ viżwalizzazzjoni, li tikkombina indikaturi uffiċjali ma’ dawk mudellati fil-livell reġjonali u lokali biex jitqiesu d-disparitajiet reġjonali;

54. jistieden lill-Eurostat sabiex jinkludi din il-ħidma u l-progress imkejjel fir-rapport ta’ monitoraġġ annwali tiegħu, filwaqt li jħalli wkoll spazju għal data kwalitattiva. Il-KtR huwa lest li jikkollabora u jrawwem il-kooperazzjoni ma’ dawn l-imsieħba għall-monitoraġġ tal-implimentazzjoni tal-SDGs fil-livell lokali/reġjonali;

55. itenni li ħafna reġjuni u bliet qed jimxu ’l quddiem u jsiru prekursuri f’din it-tranżizzjoni, b’inizjattivi li jirnexxu minn isfel għal fuq, bħall-Patt tas-Sindki għall-Klima u l-Enerġija u l-Ambaxxaturi tal-KtR li joperaw fuq dan. Dawn il-movimenti minn isfel għal fuq jistgħu jiksbu momentum ġdid u pass qawwi ’l quddiem fl-implimentazzjoni tal-Għanijiet ta’ Żvilupp Sostenibbli;

Id-dimensjoni esterna tal-SDGs

56. jinsisti li l-UE tqis id-dimensjoni esterna tal-SDGs meta tkun qed timplimentahom, inkluż l-impatt estern tal-politiki domestiċi tagħha, pereżempju għall-PAK jew għall-kummerċ. Id-dimensjonijiet interni u esterni mhumiex dinjiet separati u huwa essenzjali li tintlaħaq koerenza politika għall-iżvilupp sostenibbli;

57. jappella għal sħubija bejn il-livelli tal-UE, nazzjonali, reġjonali u lokali biex jgħinu fl-implimentazzjoni tal-SDGs permezz tal-kooperazzjoni għall-iżvilupp;

58. jappella li r-rwol tal-ktajjen tal-provvista globali jkun immonitorjat aħjar sabiex jiġi żgurat li l-istat tad-dritt u d-drittijiet tal-bniedem ikunu rrispettati, u li l-prattiki tal-ekonomija ċirkolari jiġu implimentati u jiġi evitat l-użu eċċessiv tar-riżorsi;

59. jinsisti fuq ir-rwol ewlieni tal-kooperazzjoni deċentralizzata u l-inizjattivi tal-KtR bħall-“Forum tal-Bliet u r-Reġjuni għall-Kooperazzjoni għall-Iżvilupp” tal-KE u l-KtR, li fi Frar 2019 iffoka fuq sħubijiet urbani sostenibbli, laqqa’ flimkien aktar minn 500 parteċipant minn aktar minn 80 pajjiż u elabora rakkomandazzjonijiet ta’ politika konkreti dwar il-promozzjoni tal-iżvilupp sostenibbli permezz ta’ sħubijiet reġjonali u lokali, jew l-Inizjattiva ta’ Nikosija ta’ appoġġ lill-muniċipalitajiet Libjani. Dawn l-inizjattivi tal-KtR juru li l-appoġġ tal-UE m’għandux jiffoka esklużivament fuq proġetti ta’ sħubija fuq skala kbira bejn il-bliet il-kbar, iżda ugwalment ikun aċċessibbli għal inizjattivi ta’ kooperazzjoni deċentralizzata ta’ daqsijiet differenti u li jinvolvu tipi differenti ta’ territorji;

60. jiddispjaċih li l-proposta tal-Kummissjoni Ewropea għall-Istrument ta’ Viċinat, ta’ Kooperazzjoni għall-Iżvilupp u ta’ Kooperazzjoni Internazzjonali (NDICI) il-ġdid ma tinkludix linja tematika ta’ finanzjament iddedikata għall-appoġġ tal-awtoritajiet lokali;

61. jistieden lill-Kummissjoni Ewropea biex tappoġġja l-integrazzjoni ekonomika u soċjali taż-żgħażagħ, tan-nisa u tal-popolazzjonijiet spustjati f’pajjiżi li qed jiżviluppaw. Il-loġika tas-sħubija ta’ kooperazzjoni deċentralizzata tista’ tgħin tittrasforma l-perċezzjoni tal-migrazzjoni bħala theddida għall-migrazzjoni bħala opportunità, speċjalment minħabba r-rwol ewlieni li jaqdu r-reġjuni u l-bliet fl-integrazzjoni tal-migranti fis-soċjetajiet li jospitawhom;

Il-politiki tal-UE

62. jaqbel mad-dijanjosi u l-proposta tad-dokument ta’ riflessjoni biex issir aktar ħidma fuq erba’ raggruppamenti ta’ politika u erba’ faċilitaturi orizzontali bħala prijorità, iżda, madankollu, bl-osservazzjonijiet addizzjonali li ġejjin:

63. Lil hinn miż-żieda proposta limitata fil-mira tal-integrazzjoni tal-klima, il-QFP il-ġdid għandu jalloka riżorsi finanzjarji rilevanti għall-iżvilupp sostenibbli u jiżgura wkoll li l-ebda finanzjament ma jdgħajjef l-implimentazzjoni tal-SDGs.

64. jenfasizza l-urġenza li jiġu adottati l-istrateġiji u jiġu definiti azzjonijiet għal ekonomija ċirkolari b’użu effiċjenti tar-riżorsi, billi jiġi implimentat il-Ftehim ta’ Pariġi mingħajr aktar dewmien;

65. jenfasizza li l-KtR janalizza iżjed fil-fond f’Opinjoni separata ( 12 ) ir-rabtiet bejn l-Għanijiet ta’ Żvilupp Sostenibbli tan-NU, it-tranżizzjoni ekoloġika u l-Ftehim ta’ Pariġi dwar it-Tibdil fil-Klima. Din l-Opinjoni ser tistabbilixxi l-perspettiva strateġika tal-bliet u r-reġjuni tal-UE għall-ilħuq tat-tranżizzjoni lejn ekonomija effiċjenti fir-riżorsi, b’livell baxx ta’ emissjonijiet ta’ karbonju u newtrali għall-klima, u bijodiversa;

66. jinsisti li l-konsum u l-produzzjoni sostenibbli jimplikaw ukoll tnaqqis fl-użu tar-riżorsi mhux rinnovabbli f’termini assoluti sabiex wieħed jersaq lejn is-suffiċjenza tar-riżorsi u mhux biss lejn l-effiċjenza tar-riżorsi;

67. jenfasizza l-potenzjal partikolari tal-bijoekonomija f’termini tat-trawwim tal-indipendenza mill-fjuwils fossili u tal-ġlieda kontra t-tibdil fil-klima permezz tan-newtralità tal-karbonju. Użu mifrux kemm jista’ jkun tal-prodotti bijoloġiċi f’kemm jista’ jkun setturi jgħin ukoll biex jiġu żgurati u jinħolqu impjiegi fi swieq ġodda u sostenibbli, b’mod partikolari f’reġjuni inqas industrijalizzati;

68. isostni li r-reġjuni jistgħu jgħinu biex jinkiseb l-għan li, fid-deċennju li jmiss, jiżdied b’mod sinifikanti s-sehem tal-industriji innovattivi bbażati fuq il-prodotti bijoloġiċi bħala parti mill-prodott domestiku gross fid-deċennju li jmiss;

69. jappella għal segwitu fir-rigward tal-“Pjan ta’ Azzjoni dwar il-Finanzjament tat-Tkabbir Sostenibbli” tal-Kummissjoni peress li l-finanzjament jeħtieġ li jintuża biex tiġi sfruttata l-bidla li tagħti redditi għas-sostenibbiltà u mhux biss redditi finanzjarji ( 13 )

70. jappella għall-involviment tas-setturi kummerċjali u tal-industrija Ewropej dwar is-sostenibbiltà bħala parti integrali tal-Istrateġija tal-Industrija Ewropea għall-2030 sabiex tgħin lin-negozji u lis-setturi tal-industrija jaċċeleraw lejn prattiki aktar sostenibbli. Proposta bħal din, diġà elenkata fir-rakkomandazzjonijiet tal-pjattaforma tal-UE ta’ bosta partijiet interessati dwar l-SDGs, għandha tiġi diskussa aktar madwar il-mejda industrijali ta’ livell għoli tal-“Industrija 2030” u tinkludi l-bijoekonomija integrata mal-SDGs għad-diskussjoni;

71. jirrimarka li sabiex wieħed iżomm mal-Koerenza Politika għall-Iżvilupp (PCD) tal-Unjoni, il-PAK għandha tikkontribwixxi għall-iżvilupp ta’ agrikoltura sostenibbli f’pajjiżi li qed jiżviluppaw, biex tippromovi ż-żamma tal-popolazzjoni rurali u tiżgura s-sigurtà tal-provvista alimentari tagħhom. Għal dan il-għan, jeħtieġ li l-esportazzjonijiet agrikoli u tal-ikel tal-UE jkunu jistgħu jitwettqu bi prezzijiet inqas mill-ispejjeż tal-produzzjoni Ewropej;

72. jiddispjaċih li, fir-rigward tal-mobilità, id-dokument ta’ riflessjoni ma jinkludix l-importanza tad-disponibilità tat-trasport pubbliku għall-bini ta’ sistemi tat-trasport urban u reġjonali sostenibbli, u r-rwol kruċjali tal-awtoritajiet lokali u reġjonali f’dan ir-rigward;

73. jissuġġerixxi li impetu ġdid lill-aġenda sostenibbli tal-UE fil-livell internazzjonali għandu jinkludi inizjattivi għat-tnaqqis tal-emissjonijiet ta’ gassijiet serra (GHG) fil-livell tal-OMI (trasport marittimu) u tal-ICAO (trasport bl-ajru), b’mod partikolari permezz ta’ sejħa għal taxxa globali fuq il-pitrolju u, jekk ma jintlaħaq l-ebda ftehim biex tiġi imposta taxxa bħal din fil-livell tal-ICAO, l-UE tita’ tikkunsidra azzjoni unilaterali bħat-tneħħija tal-eżenzjoni mit-taxxa fuq il-fjuwil tal-avjazzjoni għal titjiriet interni tal-UE, jew l-impożizzjoni ta’ ħlas fuq il-fjuwil għat-trasport tal-merkanzija bl-ajru;

74. jinnota li l-industrija Ewropea tal-mobilità teħtieġ li żżid il-kompetittività tagħha permezz tal-innovazzjoni. Jeħtieġ li l-pjan ta’ implimentazzjoni dwar il-fjuwils alternattivi u l-infrastruttura tat-triq diġitali jiġi implimentat mill-awtoritajiet lokali u reġjonali f’kooperazzjoni mas-settur privat u appoġġjat mill-baġit tal-UE;

75. fuq sfond ta’ inugwaljanzi soċjali kbar deskritti fid-Dokument ta’ Riflessjoni, bħalma huma l-fatt li aktar minn 22 % taċ-ċittadini tal-UE huma f’riskju ta’ faqar, itenni t-talba tiegħu li l-Pilastru Ewropew tad-Drittijiet Soċjali jiġi implimentat bis-sħiħ u li tingħata l-istess attenzjoni lill-fatturi ta’ sostenibbiltà soċjali fir-rigward tas-sostenibbiltà ambjentali sabiex jagħti prova li l-UE għandha l-għan li ma tħalli lil ħadd u lill-ebda territorju jaqa’ lura. Fil-fatt, l-evidenza turi li territorji soċjalment fraġli ħafna drabi jkunu l-aktar esposti għall-impatt negattiv ta’ nuqqas ta’ żvilupp sostenibbli;

76. jitlob monitoraġġ aktar reġjonalizzat tal-Pilastru Ewropew tad-Drittijiet Soċjali. Il-KtR bħalissa qed jiżviluppa tabella ta’ valutazzjoni soċjali reġjonali, li tista’ tintuża għal dan il-għan;

77. jinnota li għandha tingħata attenzjoni speċjali lill-promozzjoni tat-tixjiħ attiv u b’saħħtu fost l-Ewropej, u l-approċċ għandu jinbidel minn wieħed istituzzjonali għal wieħed ibbażat fuq il-komunità;

78. itenni t-talba tiegħu għall-implimentazzjoni ta’ Aġenda Ewropea għall-Abitazzjoni ( 14 ) , li bħala segwitu għas-Sħubija tal-Aġenda Urbana tal-UE dwar l-abitazzjoni, tikkontribwixxi b’mod sinifikanti għall-implimentazzjoni tal-SDG 11 (bliet u komunitajiet sostenibbli), iżda wkoll l-SDG 1 (l-ebda faqar), SDG 7 (enerġija affordabbli) u SDG 10 (inugwaljanzi mnaqqsa);

79. jenfasizza li bil-kontribut tar-reġjuni u l-bliet tal-UE, l-iżvilupp ta’ teknoloġiji diġitali jista’ jittrasforma l-bidla demografika f’rebħa tripla għall-Ewropa: biex titjieb il-kwalità tal-ħajja tal-popolazzjoni tagħna li qed tixjieħ, li nersqu lejn sistemi aktar sostenibbli tas-saħħa u l-kura u biex jinħolqu tkabbir ekonomiku sostenibbli u impjiegi fl-ekonomija tal-anzjani;

80. jenfasizza li l-awtoritajiet lokali u reġjonali għandhom rwol kruċjali x’jaqdu fir-rigward tal-bilanċ bejn is-sessi, iżda jirrikonoxxi li n-nisa huma sottorappreżentati b’mod sinifikanti fl-UE fejn jammontaw biss għal 15 % tas-sindki eletti, 32 % tal-membri tal-kunsilli muniċipali u 33 % tal-membri ta’ parlamenti jew assemblej reġjonali ( 15 )

81. jappoġġja r-rikonoxximent u l-viżwalizzazzjoni tat-tagħlim mhux formali u informali fix-xogħol taż-żgħażagħ. L-organizzazzjonijiet taż-żgħażagħ u tal-isport li jipprovdu programmi edukattivi mhux formali u informali għal ċittadinanza attiva barra mill-iskola huma partikolarment importanti għat-titjib tal-ħiliet u l-kompetenzi taż-żgħażagħ;

82. jenfasizza l-potenzjal tal-metodoloġija dwar l-ispeċjalizzazzjoni intelliġenti tal-UE bħala parti essenzjali tal-politika ta’ Ewropa Sostenibbli 2030. Il-pjattaforma ta’ Speċjalizzazzjoni Intelliġenti tal-JRC tgħin lir-reġjuni jużaw il-fondi strutturali biex jintegraw l-istrateġiji ta’ innovazzjoni reġjonali tagħhom mal-SDGs, inkluż permezz tal-avvenimenti “Ix-Xjenza tiltaqa’ mar-reġjuni” organizzati mill-KtR u l-JRC. Il-komplementarjetà bejn l-ispeċjalizzazzjoni intelliġenti u l-implimentazzjoni tal-SDGs fil-livell reġjonali ġġib magħha valur miżjud essenzjali għat-tkabbir sostenibbli;

83. jenfasizza li l-Iskema għall-Iskambju ta’ Kwoti tal-Emissjonijiet għandha tkun fost il-passi essenzjali li jmiss fl-implimentazzjoni tad-dokument ta’ riflessjoni;

84. jiddispjaċih li fir-rigward tal-kummerċ, ma tħabbret l-ebda referenza għall-“ftehim komprensiv ta’ kummerċ ħieles interkontinentali bejn l-UE u l-Afrika” matul diskors dwar l-Istat tal-Unjoni. Dan il-ftehim għandu jkun iggwidat mill-SDGs u r-rwol enormi li jista’ jkollu l-kummerċ biex jgħin fil-kisba tagħhom;

85. jappella għal djalogu soċjali mġedded fil-governanza korporattiva biex jiġu promossi l-SDGs u mudelli ta’ negozju ġodda biex tissaħħaħ id-demokrazija ekonomika għal tkabbir sostenibbli;

86. jinsisti dwar ir-rwol pożittiv tal-ekonomija soċjali fil-ġlieda kontra l-qgħad u l-promozzjoni tat-tkabbir inklużiv u sostenibbli. Dan huwa partikolarment importanti fir-reġjuni kkaratterizzati mill-emigrazzjoni, popolazzjoni li qed tixjieħ malajr, nuqqas ta’ dinamiżmu ekonomiku u livell baxx ta’ intraprenditorija. F’reġjuni bħal dawn, l-organizzazzjonijiet tal-ekonomija soċjali jirrappreżentaw wieħed mill-modi li bihom l-intenzjonijiet tajba se jippromovu l-intraprenditorija u jattiraw l-aħjar użu tar-riżorsi lokali.

Brussell, is-26 ta’ Ġunju 2019. Il-President tal-Kumitat Ewropew tar-Reġjuni Karl-Heinz LAMBERTZ

(1) Dan l-istħarriġ irċieva aktar minn 400 tweġiba. Ir-riżultati u aktar informazzjoni jistgħu jiġu kkonsultati fuq https://cor.europa.eu/mt/news/Pages/SDGs_survey.aspx

(2) UN Sustainable Development Solution Network (2016), Getting Started with the SDGs in Cities. A Guide for Stakeholders, http://unsdsn.org/wp-content/uploads/2016/07/9.1.8.-Cities-SDG-Guide.pdf (mhux disponibbli bil-Malti).

(3) Bħall-Pajjiż Bask, il-Gżejjer Aland, Espoo, Ghent, Utrecht u Nordrhein-Westfalen.

(4) Studju kkummissjonat mill-KtR: Approċċ territorjali għall-implimentazzjoni tal-SDGs fl-UE — Ir-rwol tal-Kumitat Ewropew tar-Reġjuni (2019).

(5) Opinjoni tal-Kumitat Ewropew tar-Reġjuni dwar Il-Programm ta’ Appoġġ għal Riformi u l-Funzjoni Ewropea ta’ Stabbilizzazzjoni tal-Investimenti (2018/3764, il-paragrafu 12, Relatur: Olga Zrihen (BE/PSE)).

(6) Organizzazzjonijiet bħal OECD, ICLEI, l-Inizjattiva UNDP-ART u l-UN-Habitat, u assoċjazzjonijiet bħal nrg4SD, UCLGs jew il-Global Taskforce.

(7) Bħal CEMR, Eurocities, CPMR, ESDN u n-Netwerk EEAC.

(8) Opinjoni tal-Kumitat Ewropew tar-Reġjuni dwar il-futur tal-Fond Ewropew għall-Iżvilupp Reġjonali u l-Fond ta’ Koeżjoni wara l-2020.

(9) Opinjoni tal-Kumitat Ewropew tar-Reġjuni dwar It-titjib tal-governanza tas-Semestru Ewropew: Kodiċi ta’ Kondotta għall-involviment tal-awtoritajiet lokali u reġjonali (COR 2016/5386).

(10) Opinjoni tal-Kumitat Ewropew tar-Reġjuni dwar Is-Semestru Ewropew u l-Politika ta’ Koeżjoni: l-allinjament tar-riformi strutturali mal-investimenti fit-tul (2018/5504).

(11) Opinjoni tal-Kumitat Ewropew tar-Reġjuni dwar Indikaturi għal żvilupp territorjali — Il-PDG u lil hinn, adottata fil-11 ta’ Frar 2016.

(12) Ewropa Sostenibbli sal-2030: Segwitu tal-Għanijiet ta’ Żvilupp Sostenibbli tan-NU, it-tranżizzjoni ekoloġika u l-Ftehim ta’ Pariġi dwar it-Tibdil fil-Klima (ENVE-VI/039) relatur Sirpa Hertell (FI/PPE).

(13) Opinjoni tal-Kumitat Ewropew tar-Reġjuni dwar Il-finanzjament tat-Tkabbir Sostenibbli (2182/2018) adottata fis-6 ta’ Diċembru 2018.

(14) Opinjoni tal-Kumitat Ewropew tar-Reġjuni dwar “Lejn Aġenda Ewropea għall-Abitazzjoni” (CdR 1529/2017) adottata fl-1 ta’ Diċembru 2017.

(15) L-Istitut Ewropew għall-Ugwaljanza bejn is-Sessi, Bażi ta’ Data dwar Statistika dwar is-Sessi, 2017.